জোর ধাক্কা খেলেন মদন মিত্র। কলকাতা হাইকোর্টে খারিজ হয়ে গেল তাঁর জামিন। বিচারপতি নিশীথা মাত্রে এবং বিচারপতি তাপস মুখোপাধ্যায়ের ডিভিশন বেঞ্চ বৃহস্পতিবার জানিয়ে দিল, জেলেই ফিরতে হবে মদন মিত্রকে। অবিলম্বে আলিপুর আদালতে গিয়ে সিবিআই-এর কাছে আত্মসমর্পণের নির্দেশ দেওয়া হয়েছে তাঁকে। আলিপুর আদালত মদনবাবুকে যেভাবে জামিন দিয়েছিল, তাতে আগেই উষ্মা প্রকাশ করেছিল কলকাতা হাইকোর্ট। শুনানির সময়ই বিচারপতি নিশীথা মাত্রে বলেছিলেন, নিম্ন আদালতের রায় বাতিল করে দেওয়ার মতো যথেষ্ট কারণ রয়েছে। বুধবার দীর্ঘ শুনানি হয় বিষয়টি নিয়ে। সিবিআই কৌঁসুলি কে রাঘবচারিলু বৃহস্পতিবার সকালেও মদন মিত্রের জামিনের তীব্র বিরোধিতা করেন। তিনি বলেন, মদন মিত্রের জামিন যদি বহাল থাকে, তিনি যদি স্বাধীনভাবে ঘুরে বেড়াতে পারেন, তা হলে ফল মারাত্মক হবে। সারদাকাণ্ডের সাক্ষীদের মদন মিত্র নানাভাবে প্রভাবিত করবেন বলে রাঘবচারিলু ইঙ্গিত দেন। অন্য দিকে, মদন মিত্রের কৌঁসুলি সুরেন্দ্র কপূর আদালতে অভিযোগ তোলেন, শুধুমাত্র মদন মিত্রকে নিয়ে সিবিআই অতিরিক্ত তৎপরতা দেখাচ্ছে। তিনি বলেন, মদন মিত্র যে দিন আলিপুর আদালত থেকে জামিন পেয়েছেন, সে দিনই জামিন পেয়েছেন আর এক অভিযুক্ত সন্ধির আগরওয়াল। কিন্তু, সিবিআই তাঁর জামিন খারিজ করাতে আগ্রহী নয়। শুধুমাত্র মদন মিত্রকে আটকে রাখাই তাদের লক্ষ্য। এর পিছনে রাজনৈতিক উদ্দেশ্য রয়েছে বলে ইঙ্গিত দিতে চান সুরেন্দ্র কপূর। মধ্যাহ্ণভোজের বিরতির কিছুক্ষণ আগেই মামলার শুনানি শেষ করে ডিভিশন বেঞ্চ। দুই বিচারপতি এর পর নিজেদের মধ্যে দীর্ঘ আলোচনা করে সিদ্ধান্ত নেন, মদন মিত্রের জামিন বহাল রাখা যাবে না। শুনানি শেষ হওয়ার প্রায় ২ ঘণ্টা পর দুই বিচারপতি রায় ঘোষণা করেন। তাঁরা জানিয়ে দেন, অবিলম্বে মদন মিত্রকে আত্মসমর্পন করতে হবে। জামিন বাতিল করা হচ্ছে। মদনবাবুর কৌঁসুলিরা আবেদন করেন, আত্মসমর্পণের জন্য মদন মিত্রকে অন্তত ৭ দিন সময় দেওয়া হোক। কিন্তু, ডিভিশন বেঞ্চ সেই আবেদনও খারিজ করে দিয়েছে। মদন মিত্রের আইনজীবী রায়ের প্রতিলিপি হাতে পাওয়ার সঙ্গে সঙ্গেই মদনবাবুকে আলিপুর আদালতে গিয়ে সিবিআই-এর কাছে আত্মসমর্পণ করতে হবে, নির্দেশ হাইকোর্টের।